છસો વર્ષ સુધી સ્વિડિશ અમલ નીચે હોવાથી ફિનલૅન્ડમાં એ જ ભાષા ઘર કરી બેઠી છે. રાષ્ટ્રવાદીઓએ ફિનિશ ભાષા સ્થાપિત કરવા પ્રયત્ન ઘણા કર્યાં, પણ હજી ત્યાં સદીઓથી વસતી આવેલી મૂળ સ્વિડ પ્રજાનાં હજારો વંશજો છે. એ બધાનો આગ્રહ સ્વિડિશ ભાષા માટે છે. પરિણામે દરેક જાહેર સ્થાને એ બન્ને ભાષાના શબ્દો વપરાઈ રહ્યા છે. વળી, એ બન્ને ભાષા પરદેશીઓ માટે તો અઘરી અને અટપટી, એટલે અંગ્રેજી શબ્દો પણ મૂકવા પડે – જેમકે, વિમાનમથકને ફિનિશમાં ‘લેન્તોસેઆરા’ કહે અને સ્વિડિશમાં ‘ફિલગસ્તાશન’ કહે, ‘ખેંચો’ ને અનુક્રમે ‘વેદા’ અને ‘ડ્રાગ’ કહે, તો ‘ધક્કો મારો’ (બારણાને) અનુક્રમે ‘તિઓન્ના’ અને ‘પ્રાઈક’ કહે, શહેરોનાં નામો પણ બે ભાષામાં સાવ જુદા લાગે – જેમ કે, ‘હેલસિન્કી’ સ્વિડિશમાં ‘હેલસિન્ગફોર્સ’ બને છે અને ‘તુર્કુ’ ને ‘ઓબો’ કહે છે !